Date: 1351
Language: latina
Document type: Piispat, Asiakirjat

In nomine Domini amen. Anno natiuitate eiusdem millesimo trecentesimo quinquagesimo primo, vndecima die mensis iulij, indictione quarta, pontificatus sanctissimi in Christo patris et domini nostri, domini Clementis, digna Dei prouidencia pape VI:ti, anno decimo. Nouerint vniuersi et singuli, quod in mei notarij publici et testium infrascriptorum presencia personaliter constituti reuerendus in Christo pater dominus Petrus, Dei gracia Lundensis archiepiscopus Swecieque primas, ac venerabilis et discretus vir dominus Johannes Guilaberti, decanus Tarbatensis et canonicus Virdunensis, in regnis Dacie, Swecie ac Noruegie ac in Lundensi, Vpsalensi et Nidrosiensi ciuitatibus, diocesibus et prouincijs apostolice sedis nuncius et collector omnium et singularum quantitatum pecuniarum, bonorum, iurium et rerum quarumlibet aliarum ad Romanam ecclesiam siue cameram apostolicam ex quacunque causa pertinencium auctoritate eiusdem sedis apostolice specialiter deputatus, jdem dominus nuncius exhibuit et ostendit dicto domino archiepiscopo quoddam instrumentum publicum, pluribus et diuersis sigillis in fine eiusdem instrumenti pendentibus sigillatum manuque et signo Joari Nicolai clerici Lincopensis diocesis, publici auctoritate apostolica notarij, scriptum et signatum ac receptum infra claustrum fratrum Minorum Junacopie diocesis Lincopensis et in camera, in qua serenissima principissa domina Blancha, vxor illustrissimi principis domini Magni, Dei gracia regis Swecie, Noruegie et Scanie tunc temporis morabatur, ipsa domina regina vna cum reuerendo in Christo patre domino Petro, Dei gracia Linocopensi episcopo, ac pluribus aliis consiliariis et nobilibus dicti regni Swecie in dicto instrumento nominatis, tunc ibidem presentibus et consilium facientibus, quod quidem instrumentum incipit in secunda linea prouidencia, et finit in eadem Swe, et in penultima linea, que est ante subscriptionem incipit Genuito (= Geniuto), et finit in eadem rogatis, et dictus dominus archiepiscopus Swecieque primas, recepto ad manus suas dicto instrumento ac distincte de principio usque ad finem personaliter lecto, visisque conuencionibus, promissionibus, obligacionibus, renunciacionibus ac certis pactis et diuersis condicionibus in eodem instrumento contentis et expressis inter ipsos dominam reginam, dominum Lincopensem episcopum et alios consiliarios tunc ibi, ut premittitur, assistentes ex una parte, et dictum dominum nuncium ex altera parte in predicto consilio habitis et conuentis super quantitatibus pecuniarum in dictis regnis existentibus et ad Romanam ecclesiam pertinentibus, per eundem dominum nuncium nomine dicte Romane ecclesie ad vsum et necessitatem dictorum regnorum sub predictis pactis et conuencionibus in dicto instrumento expressatis, concessis et assignatis, certificatusque idem dominus archiepiscopus ac deliberatus plenissime super hijs et alijs omnibus et singulis in eodem instrumento declaratis et contentis, ac pretendens et considerans necessitates et pericula probabilia dicti regni in ipso instrumento inserta, que eciam ipse et ecclesia sua Lundensis et bona sua ecclesiastica et mundana faciliter possent incurrere, et quod per contractum huiusmodi factum de dictis pecunijs, ut prefertur, quod in prefato instrumento seriosius explicatur, posset sicut verisimiliter videbatur in premissis de saniori consilio et tuto auxilio prouidere (= –videri), ratificauit, approbauit, emologauit omnia et singula acta, gesta et promissa ac quocunque modo ordinata in premissis et circa premissa per dictos dominam reginam, dominum Lincopensem episcopum ac alios presentes in ipso instrumento nominatos et pro illis se et ecclesiam suam Lundensem predictam heredesque et successores suos quoslibet vna cum bonis suis omnibus ecclesiasticis et mundanis, presentibus et futuris, insolidum obligauit, ac in omnibus et per omnia teneri voluit, fecit et consentijt simili modo et forma, quo dicti domina regina [et] dominus Lincopensis episcopus vna cum alijs consiliarijs in dicto consilio assistentibus et in prefato instrumento nominatis promiserant, dixerant et se obligauerant pro premissis et quolibet premissorum, renunciantes propterea specialiter et expresse omnj auxilio iuris canonici et ciuilis ac priuilegio cuiuscunque legis et consuetudinibus uel statuti vna cum omnibus et singulis renunciacionibus in prefato instrumento expressatis et contentis ac quibuscunque alijs, per que contra premissa et alia in dicto instrumento contenta seu aliqua eorundem venire vel iuuari quocunque modo posset aut in aliquo se tueri, acto tamen et specialiter et expresse inter dictos dominos archiepiscopum et nuncium supradictos, quod propter presentem obligacionem siue ratificacionem nulla nouacio alterius principalis obligacionis inducatur, seu in aliquo eidem derogetur, ymmo illa per istam pocius roboretur, et ita omnia et singula tenere, seruare et nunquam in aliquo contrafacere uel uenire per se heredesque et successores suos quoscunque sua bona fide promisit. Jn quorum omnium euidenciam et certitudinem pleniorem dictus dominus archiepiscopus sigillum suum auctenticum in prefato instrumento fecit apponi inpendenti, prout per dictos dominam reginam, dominum Lincopensem episcopum et alios consiliarios predictos promissum et conuentum extiterat in instrumento sepedicto. Acta fuerunt hec Kalmarne Lincopensis diocesis infra claustrum fratrum predicatorum anno die, mense, jndictione et pontificatu predictis, presentibus reuerendo in Christo patre domino Thoma, Dei gracia Vexionensi episcopo, ac venerabilibus et discretis viris dominis Nicolao Thurisson, domini regis Swecie dapifero, ac domino Thuchone Thuronis, cancellario domini Lundensis archiepiscopi predicti Swecieque primatis, testibus ad premissa vocatis specialiter et rogatis. Et me Liquido Katilberni, clerico Lincopensis diocesis, publico auctoritate apostolica notario, qui premissis ratificacioni, emologacioni, obligacioni et sigilli predicti apposicioni ac omnibus alijs et singulis, dum sic, ut premittitur, agerentur, interfui, presens instrumentum in nota recepi et in hanc publicam formam redegi, ac manu propria scripsi signoque meo consueto signaui, requisitus per dictum dominum nuncium specialiter et rogatus. Item simile instrumentum de verbo ad verbum, mutatis datis et nominibus, per dominum Hemingum, archiepiscopum Vpsalensem. Item simile eciam per dominum Siggonem, episcopum Scarensem. Item simile per dominum Sigmundum, episcopum Strenginnensem. Item simile eciam per dominum Egislum, episcopum Arosiensem. Item simile per dominum Hemingum, episcopum Aboensem. Item simile per dominum Thomam, episcopum Wexionensem.